


Na temelju članka 15. stavka 2. Zakona o javnoj nabavi (“Narodne novine”, broj: 120/2016., 114/2022., 48/2026., dalje u tekstu: ZJN) i članka 24. stavka 2. Društvenog ugovora od 27.06.2023. godine, Uprava trgovačkog društva LIBERTAS – DUBROVNIK d.o.o. sa sjedištem u Komolcu (Grad Dubrovnik), Ogarići 12, OIB: 36411681446, dana 20.09.2026. godine donosi sljedeći 

PRAVILNIK
O PROVEDBI POSTUPAKA JEDNOSTAVNE NABAVE

I 	PREDMET I SADRŽAJ PRAVILNIKA
Članak 1.

Ovim Pravilnikom o provedbi postupaka jednostavne nabave (dalje u tekstu: Pravilnik) uređuju se pravila, uvjeti i postupci nabave roba, usluga i radova za potrebe naručitelja LIBERTAS – DUBROVNIK d.o.o. sa sjedištem u Komolcu (Grad Dubrovnik), Ogarići 12, OIB: 36411681446 (dalje u tekstu: Naručitelj), čija je procijenjena vrijednost manja od 50.000,00 EUR bez PDV-a za robu i usluge, odnosno manja od 100.000,00 EUR bez PDV-a za radove.

Izrazi koji se upotrebljavaju u ovom Pravilniku i imaju rodno značenje upotrebljavaju se neutralno i odnose se jednako i na muški i ženski spol.

Na pojmove propisane ovim Pravilnikom na odgovarajući način primjenjuju se pojmovi propisani odredbama ZJN-a.

Sve vrijednosti u ovom Pravilniku iskazane su u eurima bez poreza na dodanu vrijednost (u daljnjem tekstu: PDV).

Članak 2.

Naručitelj je u primjeni ovoga Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

Nabava ne smije biti osmišljena s namjerom izbjegavanja primjene ZJN-a ili izbjegavanja primjene pravila o jednostavnoj nabavi putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN RH sustav) ili s namjerom da se određenim gospodarskim subjektima neopravdano da prednost ili da ih se stavi u nepovoljan položaj.

Naručitelj je obvezan primjenjivati ovaj Pravilnik na način koji omogućava učinkovitu nabavu te ekonomično i svrhovito trošenje javnih sredstava.

Naručitelj je dužan provoditi nabavu roba, usluga i radova s pažnjom dobroga gospodarstvenika, pri tome vodeći računa o racionalnom i učinkovitom trošenju dodijeljenih sredstava na način da roba, usluge i radovi koje nabavlja odgovaraju svrsi.



II 	IZUZEĆA
Članak 3.

Ovaj Pravilnik ne primjenjuje se na:

· ugovore o radu te druge odgovarajuće ugovore prema posebnim propisima,
· ugovore o uslugama koje imaju određene zajedničke tarife (npr. javnobilježničke i odvjetničke usluge, pristojbe i naknade te slično),
· troškove za koje nije uobičajeno izdavanje ponuda kao što su troškovi reprezentacije, troškovi kotizacije, troškovi članarina, usluge obrazovanja i stručnog osposobljavanja, tehnički pregledi, cestarine, kartična plaćanja i slične troškove,
· ostala izuzeća koja vrijede za ugovore o javnoj nabavi sukladno ZJN-u.

III 	SUKOB INTERESA
Članak 4.

Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupkom nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

Gospodarskim subjektom s kojim Naručitelj može biti u sukobu interesa smatra se ponuditelj, član zajednice, podugovaratelj i drugi subjekt na kojeg se ponuditelj oslanja.

Članak 5.

Predstavnici Naručitelja su obvezni potpisati izjavu o postojanju, odnosno nepostojanju sukoba interesa te ju ažurirati bez odgađanja ako nastupe promjene.

Naručitelj je obvezan na temelju izjava svojih predstavnika u pozivu na dostavu ponuda, odnosno javnoj objavi za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje.

Sukob interesa između Naručitelja i gospodarskog subjekta obuhvaća situacije kada predstavnici Naručitelja koji su uključeni u provedbu postupaka jednostavne nabave ili mogu utjecati na ishod tog postupka imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka, a osobito:

· ako predstavnik naručitelja istodobno obavlja upravljačke poslove u gospodarskom subjektu ili
· ako je predstavnik naručitelja vlasnik poslovnog udjela, dionica odnosno drugih prava na temelju kojih sudjeluje u upravljanju odnosno u kapitalu toga gospodarskog subjekta s više od 0,5 %.

Predstavnikom Naručitelja u smislu ovoga članka smatra se:
a) čelnik Naručitelja;
b) član upravnog, upravljačkog i nadzornog tijela Naručitelja;
c) član Stručnog povjerenstva za javnu nabavu
d) druga osoba koja je uključena u provedbu ili koja može utjecati na odlučivanje naručitelja u postupku jednostavne nabave i
e) osobe iz točaka 1., 2. i 3. ovoga stavka kod pružatelja usluga nabave koji djeluju u ime Naručitelja.

Članak 6.

Predstavnik Naručitelja koji nije ujedno i čelnik Naručitelja obvezan je odmah po saznanju, a najkasnije jedan radni dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika Naručitelja.

Čelnik Naručitelja osigurava da predstavnik Naručitelja prestane sa svim aktivnostima u postupku nabave, bez odgađanja određuje drugu osobu predstavnikom Naručitelja koji preuzima njegove aktivnosti te osigurava da prethodno sudjelovanje izuzetog predstavnika ne ugrožava daljnji tijek istog postupka.

U slučaju sukoba interesa čelnika Naručitelja, kao i u slučaju sukoba interesa ostalih predstavnika Naručitelja čije izuzimanje iz provedbe postupka nabave nije moguće ili se izuzimanjem ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak nabave.

Članak 7.

Odredbe članaka 5. i 6. ovog Pravilnika primjenjuje se na odgovarajući način na srodnike po krvi u pravoj liniji ili u pobočnoj liniji do četvrtog stupnja, srodnike po tazbini do drugog stupnja, bračnog ili izvanbračnog druga, bez obzira na to je li brak prestao, te posvojitelje i posvojenike (u daljnjem tekstu: povezane osobe) predstavnika Naručitelja iz članka 5. stavka 4. ovog Pravilnika.

Na sve što nije uređeno ovim poglavljem, primjenjuju se odredbe ZJN-a koje uređuju sukob interesa.

IV 	PREDMET NABAVE
Članak 8.

U postupcima jednostavne nabave predmet nabave mora biti opisan na jasan, nedvojben i precizan način koji osigurava usporedivost ponuda i predstavlja tehničku, tehnološku, oblikovnu, funkcionalnu i drugu objektivno odredivu cjelinu.

Opis predmeta nabave mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.

Procijenjena vrijednost nabave mora biti određena u trenutku početka postupka jednostavne nabave. Izračunavanje procijenjene vrijednosti nabave temelji se na ukupnom iznosu bez poreza na dodanu vrijednost (PDV-a) uključujući sve opcije obnavljanja ugovora.

V 	POKRETANJE I PRIPREMA POSTUPKA JEDNOSTAVNE NABAVE

Članak 9.

Vrste postupaka jednostavne nabave su:
1. [bookmark: _Hlk125986473]jednostavna nabava roba, usluga i radova procijenjene vrijednosti do 15.000,00 EUR bez PDV-a (izravno ugovaranje),

2. [bookmark: _Hlk125989917]jednostavna nabava roba i usluga procijenjene vrijednosti nabave veće od 15.000,00 EUR bez PDV-a, a manje od 25.000,00 EUR bez PDV-a te radova procijenjene vrijednosti nabave veće od 15.000,00 EUR bez PDV-a, a manje od 45.000,00 EUR bez PDV-a;

3. jednostavna nabava roba i usluga procijenjene vrijednosti nabave veće od 25.000,00 EUR bez PDV-a, a manje od 50.000,00 EUR bez PDV-a te radova procijenjene vrijednosti veće od 45.000,00 EUR bez PDV-a, a manje od 100.000,00 EUR bez PDV-a.

Postupak jednostavne nabave pokreće se Odlukom o početku postupka jednostavne nabave koja je priložena ovom Pravilniku i čini njegov sastavni dio (PRILOG br.1 – Obrazac Odluke o početku postupka). Odluku o početku postupka jednostavne nabave iz ovog stavka donosi i potpisuje odgovorna osoba Naručitelja.

VI 	POSTUPAK JEDNOSTAVNE NABAVE PROCIJENJENE VRIJEDNOSTI DO 15.000,00 EUR BEZ PDV-a

Članak 10.

Postupak nabave roba, usluga ili radova procijenjene vrijednosti do 15.000,00 EUR provodi se u pravilu elektroničkim sredstvima komunikacije prikupljanjem jedne ili više ponuda gospodarskih subjekata, odnosno izdavanjem narudžbenice jednom ili više gospodarskih subjekata, a može se provesti i javnom objavom poziva na dostavu ponuda na mrežnim stranicama Naručitelja, odnosno dostavom poziva na dostavu ponuda na adrese najmanje 3 (tri) gospodarska subjekta putem elektroničke pošte, ovisno o odlukama Naručitelja.

Narudžbenica obvezno sadrži:

· opis vrste robe/radova/usluge koji su predmet nabave;
· detaljnu specifikaciju jedinica mjere, količina i jediničnih cijena;
· ukupnu vrijednost predmeta nabave bez PDV-a;
· rok i mjesto isporuke/izvršenja;
· način i rok plaćanja;
· podatke o gospodarskom subjektu.

Narudžbenicu potpisuje čelnik organizacijske jedinice za čije je potrebe proveden postupak jednostavne nabave.

Izdana narudžbenica odabranom ponuditelju dostavlja se primjenom elektroničkih sredstava komunikacije ili na drugi prikladan način koji omogućuje dokaz od primitku narudžbenice.
Naručitelj je dužan voditi evidenciju o izdanim narudžbenicama.

Ukoliko je to potrebno zbog specifičnosti predmeta nabave, za nabavu robe, radova ili usluga procijenjene vrijednosti do 15.000,00 EUR bez PDV-a, može se sklopiti i ugovor o nabavi u kojem će se detaljno definirati sve specifičnosti i uvjeti izvršenja predmeta nabave.

Nabavu roba, usluga ili radova procijenjene vrijednosti manje od 15.000,00 EUR provodi Odjel nabave i razvoja Naručitelja.

VII 	STRUČNO POVJERENSTVO ZA JEDNOSTAVNU NABAVU

Članak 11.

Pripremu i provedbu postupaka jednostavne nabave provode ovlašteni predstavnici Naručitelja koje imenuje odgovorna osoba Naručitelja internim aktom ili zasebnom odlukom te određuje njihove obveze i ovlasti u postupku jednostavne nabave.

Obveze i ovlasti ovlaštenih predstavnika Naručitelja su: 

· priprema postupaka jednostavne nabave: dogovor oko uvjeta vezanih uz predmet nabave, potrebnog sadržaja dokumentacije/uputa za prikupljanje ponuda, tehničkih specifikacija, ponudbenih troškovnika i ostalih dokumenata vezanih uz predmetnu nabavu;
· provedba postupaka jednostavne nabave: izdavanje narudžbenice ili slanje Poziva na dostavu ponuda gospodarskim subjektima, otvaranje pristiglih ponuda, pregled i ocjena ponuda, odabir najpovoljnije ponude sukladno uvjetima propisanom dokumentacijom o nabavi ili uputama za prikupljanje ponuda, sastavljanje zapisnika o pregledu i ocjeni ponuda, rangiranje ponuda sukladno kriteriju za odabir ponuda, predlaganje odabira najpovoljnije ponude ili poništenja postupka.

U pripremi i provedbi postupaka jednostavne nabave čija je procijenjena vrijednost jednaka ili veća od 15.000,00 EUR bez PDV-a moraju sudjelovati najmanje 2 (dvije) osobe, predstavnici Naručitelja (Stručno povjerenstvo za jednostavnu nabavu, dalje u tekstu: Povjerenstvo) od kojih najmanje 1 (jedan) od njih mora imati važeći certifikat iz područja javne nabave. Povjerenstvo imenuje čelnik Naručitelja svojom odlukom, a predstavnici Naručitelja ne moraju biti osobe koje su zaposlene kod Naručitelja.

U pripremi i provedbi postupaka jednostavne nabave čija je procijenjena vrijednost manja od 15.000,00 EUR bez PDV-a narudžbenicu može izdati i samo 1 (jedan) predstavnik Naručitelja (čelnik organizacijske jedinice), a ukoliko se odluči da će se postupak jednostavne nabave provesti javnom objavom poziva na dostavu ponuda na mrežnim stranicama Naručitelja ili dostavom poziva na dostavu ponuda na adrese najmanje 3 (tri) gospodarska subjekta putem elektroničke pošte, na odgovarajući način se primjenjuje odredba prethodnog stavka ovog članka ukoliko tako odluči čelnik Naručitelja.

VIII 	SLANJE POZIVA NA DOSTAVU PONUDA

Članak 12.

Za nabavu roba ili usluga procijenjene vrijednosti veće od 15.000,00 EUR bez PDV-a, a manje od 25.000,00 EUR bez PDV-a, odnosno za nabavu radova procijenjene vrijednosti veće od 15.000,00 EUR bez PDV-a, a manje od 45.000,00 EUR bez PDV-a, Povjerenstvo šalje poziv na dostavu ponuda na više adresa gospodarskih subjekata, ali ne manje od 3 adrese, putem EOJN RH sustava ili ga javno objavljuje u EOJN RH sustavu te provodi postupak sukladno ovom Pravilniku.

Za nabavu roba ili usluga procijenjene vrijednosti veće od 25.000,00 EUR bez PDV-a, a manje od 50.000,00 EUR bez PDV-a, odnosno za nabavu radova procijenjene vrijednosti veće od 45.000,00 EUR bez PDV-a, a manje od 100.000,00 EUR bez PDV-a, Povjerenstvo javno objavljuje poziv na dostavu ponuda u EOJN RH sustavu te provodi postupak sukladno ovom Pravilniku.

Iznimno, Naručitelj nije obvezan provesti postupak jednostavne nabave putem javne objave u EOJN RH sustavu, već ga provodi slanjem poziva na dostavu ponuda putem EOJN RH sustava na adresu jednog ili više gospodarskih subjekata:

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. 	ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. 	ako iz tehničkih razloga predmet nabave može isporučiti samo određeni gospodarski subjekt,
3. 	ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.

Razlozi za primjenu iznimke navode se i obrazlažu u objavi u EOJN RH sustavu.

Naručitelj može koristiti EOJN RH sustav u svrhu dostave poziva na dostavu ponuda ili narudžbenice gospodarskim subjektima ili putem javne objave i u postupcima jednostavne nabave čija je procijenjena vrijednost manja od 15.000,00 EUR bez PDV-a.

IX 	SADRŽAJ POZIVA NA DOSTAVU PONUDA

Članak 13.

Poziv na dostavu ponuda sadrži najmanje sljedeće:

· naziv, OIB, adresu i kontakt podatke Naručitelja,
· podatke o gospodarskim subjektima s kojima je Naručitelj u sukobu interesa,
· osnovne informacije o predmetu nabave (opis, tehničke specifikacije, količina),
· procijenjenu vrijednost nabave bez PDV-a,
· primjereni rok za podnošenje zahtjeva za pojašnjenje ili izmjenu poziva na dostavu ponude te primjereni rok za produženje roka za dostavu ponuda u slučaju bitne izmjene poziva na dostavu ponuda,
· navod je li cijena promjenjiva ili nepromjenjiva, a ako je cijena ponude promjenjiva, Naručitelj u pozivu na dostavu ponude određuje način i uvjete izmjene cijene,
· ako je predmet nabave podijeljen na grupe, navod o mogućnosti podnošenja ponuda za jednu, više ili sve grupe,
· mjesto i rok izvođenja radova, isporuke robe ili pružanja usluga,
· kriterij za odabir ponude,
· način dostave ponuda, način i rok plaćanja,
· primjereni rok za dostavu ponuda,
· podatke o pravnoj zaštiti,
· datum objave poziva u EOJN RH sustav.

Poziv na dostavu ponuda može sadržavati podatke o traženim jamstvima, uvjete sposobnosti ponuditelja te razloge za isključenje ponuditelja. Na sredstva, vrste i visinu jamstva, moguće uvjete sposobnosti te razloge za isključenje odgovarajuće se primjenjuju odredbe ZJN-a.  

Poziv na dostavu ponuda mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. Iznimno, poziv na dostavu ponuda ili njezin dio, osim na hrvatskom jeziku i latiničnom pismu, može se izraditi i na nekom drugom službenom jeziku Europske unije.

X 	ROK ZA DOSTAVU PONUDA

Članak 14.

Rok za dostavu ponuda određuje se razmjerno u pozivu na dostavu ponuda i ovisi o karakteristikama predmeta nabave.

Rok za dostavu ponuda ne može biti kraći od 5 (pet) dana od dana slanja poziva na dostavu ponuda putem EOJN RH sustava, a u slučaju javne objave poziva na dostavu ponuda u EOJN RH sustavu rok za dostavu ponuda ne može biti kraći od 10 (deset) dana od dana javne objave.
 
Iznimno, ako je žurna situacija propisno opravdana od strane Naručitelja, Naručitelj može odrediti kraći rok za dostavu, ali ne kraći od 5 (pet) dana od dana javne objave poziva na dostavu ponuda u EOJN RH sustavu.

XI 	POSTUPAK DOSTAVE PONUDA

Članak 15.

Za vrijeme roka za dostavu ponuda gospodarski subjekti mogu zahtijevati objašnjenja vezano za poziv na dostavu ponuda najkasnije tijekom trećeg dana prije isteka roka određenog za dostavu ponuda.

Pod uvjetom da je zahtjev dostavljen pravodobno, Naručitelj je obvezan odgovor staviti na raspolaganje svima objavom na EOJN RH sustavu najkasnije dan prije roka određenog za dostavu ponuda. Naručitelj nije obvezan odgovoriti na zahtjev za objašnjenjem gospodarskog subjekta ako isti nije dostavljen pravodobno u skladu s prethodnim stavkom ovog članka.

U slučaju bitne izmjene poziva na dostavu ponuda Naručitelj je dužan razmjerno produžiti rok za dostavu ponuda za minimalno 3 (tri) dana, računajući od dana slanja izmjene na objavu.

Članak 16.

[bookmark: _Hlk50545017]Ponuda mora biti izrađena prema zahtjevima iz poziva za dostavu ponuda. Ponuditelj izražava cijenu ponude u eurima. U cijenu ponude bez PDV-a moraju biti uračunati svi troškovi i popusti.

Pod uvjetima i ograničenjima iz ZJN-a ili onima propisanima u pozivu na dostavu ponuda, ponuditelji u ponudi mogu uključiti i druge gospodarske subjekte u svojstvu podugovaratelja, odnosno gospodarskih subjekta na čiju se sposobnost ponuditelj oslanja.

Članak 17.

Ponuditelj može do isteka roka za dostavu ponuda dostaviti izmjenu ili dopunu ponude na isti način kao i osnovnu ponudu s obveznom naznakom da se radi o izmjeni ili dopuni ponude.

Do trenutka otvaranja ponuda nije dopušteno davanje informacija o zaprimljenim ponudama. 

XII 	OTVARANJE, PREGLED I OCJENA PONUDA

Članak 18.

Protekom roka za dostavu ponuda Povjerenstvo otvara i provjerava ponude, a EOJN RH sustav generira zapisnik o otvaranju ponuda. Naručitelj može i sam sastaviti zapisnik o pregledu i otvaranju ponuda u slučaju provedbe postupka jednostavne nabave procijenjene vrijednosti do 15.000,00 EUR bez PDV-a.

Ponude otvara najmanje jedan član Povjerenstva.

Otvaranje ponuda u postupcima jednostavne nabave nije javno.

Iznimno, Naručitelj može u pozivu na dostavu ponuda odrediti da će otvaranje ponuda biti javno.

U slučaju da je postupak vođen putem javne objave poziva na dostavu ponuda putem EOJN RH sustava, javno se objavljuje generirani zapisnik o otvaranju ponuda.

Članak 19.

Nakon otvaranja ponuda Povjerenstvo pregledava i ocjenjuje ponude na temelju uvjeta i zahtjeva koji su traženi u pozivu na dostavu ponuda te izrađuje zapisnik o pregledu i ocjeni ponuda.

Pregled i ocjena ponuda su tajni do donošenja odluke Naručitelja.

Ako su informacije ili dokumentacija koje je trebao dostaviti ponuditelj nepotpuni ili pogrešni ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopune, razjasne, upotpune ili dostave nužne informacije ili dokumentaciju u primjerenom roku. Komunikacija između Naručitelja i ponuditelja vodi se putem EOJN RH sustava.

Ponudbeni list, troškovnik, jamstvo za ozbiljnost ponude i ESPD obrazac ne smatraju se određenim dokumentima koji nedostaju te Naručitelj ne smije zatražiti ponuditelja da iste dostavi tijekom pregleda i ocjene ponuda.

Navedeno postupanje ne smije dovesti do pregovaranja vezano za kriterij za odabir ponude.
XIII 	KRITERIJ ZA ODABIR PONUDE

Članak 20.

(1) Kriterij za odabir valjane ponude može biti:

· najniža cijena ili
· ekonomski najpovoljnija ponuda (Naručitelj u pozivu na dostavu ponuda uz cijenu određuje i druge kriterije, zatim relativni značaj svakog pojedinog kriterija i način njegova izračuna).

U postupku nabave Naručitelj je dužan odbiti ponudu ponuditelja ako utvrdi da je ponuđena cijena:

· veća od 25.000,00 EUR bez PDV-a za nabavu roba i usluga, odnosno veća od 45.000,00 EUR bez PDV-a za nabavu radova u slučaju da jednostavna nabava nije provođena putem javne objave u modulu jednostavne nabave EOJN RH sustava ili
· prelazi zakonske pragove za javnu nabavu.

Ako je cijena najpovoljnije ponude veća od procijenjene vrijednosti nabave, ali ne prelazi vrijednosti iz stavka 2. ovog članka, Naručitelj takvu ponudu može prihvatiti ako ima ili će imati osigurana sredstva.

XIV 	RAČUNSKA ISPRAVNOST PONUDE

Članak 21.

Povjerenstvo utvrđuje računsku ispravnost ponude. Ukoliko se utvrdi računska pogreška, Povjerenstvo će od ponuditelja pisanim putem zatražiti prihvat ispravka računske pogreške ili će Povjerenstvo samo ispraviti pogreške i o tome odmah obavijestiti ponuditelja koji u primjerenom roku koji odredi Naručitelj treba potvrditi prihvaćanje ispravka računske pogreške. 

XV 	ODLUKE NARUČITELJA

Članak 22.

Zapisnik o otvaranju te zapisnik o pregledu i ocjeni ponuda za nabave čija je procijenjena vrijednost veća od 15.000,00 EUR bez PDV-a potpisuje Povjerenstvo te predlaže čelniku Naručitelja donošenje odluke o odabiru ili odluke o poništenju postupka.


Članak 23.

Naručitelj će odbiti ponude pregledom i ocjenom ponuda ako utvrdi da je ponuda nepravilna, neprihvatljiva ili neprikladna.  

Nepravilna ponuda je ponuda koja nije u skladu s pozivom na dostavu ponuda ili je primljena izvan roka za dostavu ponuda ili postoje dokazi o tajnom sporazumu ili korupciji ili nije rezultat tržišnog natjecanja ili je Naručitelj utvrdio da je cijena ponude izuzetno niska ili se radi o ponudi ponuditelja koji nije prihvatio ispravak računske pogreške.

Neprihvatljiva ponuda je ponuda čija cijena prelazi procijenjenu vrijednost nabave, odnosno osigurana novčana sredstva Naručitelja za nabavu, odnosno pragove određene člankom 20. stavkom 2. ovog Pravilnika ili ponuda ponuditelja koji ne ispunjava kriterije za kvalitativni odabir gospodarskog subjekta ili ponuda ponuditelja za kojeg se utvrdi da je u sukobu interesa.

Neprikladna ponuda je ponuda koja u cijelosti ne odgovara potrebama Naručitelja u opisu predmeta nabave, troškovniku ili tehničkim specifikacijama te bez značajnih izmjena ne može zadovoljiti potrebe i zahtjeve iz poziva na dostavu ponuda.

Članak 24.

Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva da su bile ranije poznate.

Naručitelj je obvezan poništiti postupak jednostavne nabave: 

· ako nije pristigla nijedna ponuda, 
· ako nakon odbijanja ponuda ne preostane nijedna valjana ponuda, 
· ako su sve ponude znatno veće od procijenjene vrijednosti nabave i osiguranih sredstava,
· ako se utvrdi sukob interesa koji se ne može na drugi način otkloniti i 
· ako je to potrebno radi zaštite javnog interesa.

Ako se ponuda u odnosu na cijenu ili trošak čini izuzetno niska, Naručitelj može uz primjenu odgovarajućih odredaba ZJN-a odbiti ponudu u slučaju da objašnjenje ili dostavljeni dokazi ponuditelja zadovoljavajuće ne objašnjavaju nisku predloženu razinu cijene ili troškova.

Naručitelj može u svakom trenutku, prije izdavanja narudžbenice ili sklapanja ugovora sa gospodarskim subjektom, poništiti postupak jednostavne nabave bez bilo kakve odgovornosti prema gospodarskim subjektima ili obveze naknade bilo kakvih troškova ili naknada.

Članak 25.

Naručitelj je obvezan istovremeno izvijestiti sve ponuditelje koji su dostavili ponudu o rezultatima pregleda i ocjene ponuda dostavom Odluke o odabiru ili poništenju (u daljnjem tekstu: Odluka).

Odluku donosi čelnik Naručitelja najkasnije u roku od 15 (petnaest) dana od dana otvaranja ponuda, osim ako nije drugačije određeno pozivom na dostavu ponuda.
Odluka se objavljuje u EOJN RH sustavu i smatra se dostavljena svim sudionicima jednostavne nabave istekom dana u kojem je objavljena.

Odluka postaje izvršna:

· objavom Odluke o odabiru u slučaju da je pristigla samo jedna ponuda, odnosno objavom Odluke o poništenju kada nije pristigla niti jedna ponuda,
· istekom roka za prigovor, ako prigovor nije izjavljen,
· dostavom odluke o prigovoru čelnika Naručitelja kojom se prigovor odbacuje, odbija ili se obustavlja postupak, ako je na Odluku izjavljen prigovor.
Naručitelj je obvezan nakon donošenja Odluke o odabiru ponovno rangirati ponude te izvršiti provjeru, ne uzimajući u obzir ponudu prvotno odabranog ponuditelja te na temelju kriterija za odabir ponude donijeti novu Odluku o odabiru ili, ako postoje razlozi, poništiti postupak nabave ako prvotno odabrani ponuditelj:

· nije dostavio izjavu o produženju roka valjanosti ponude i jamstvo za ozbiljnost ponude,
· u roku valjanosti odustane od svoje ponude,
· je dostavio neistinite podatke, odnosno podatke koji predstavljaju davanje lažnih, nevjerodostojnih ili krivotvorenih informacija koje mogu utjecati na postupak nabave,
· nije dostavio dokaz o ispunjenju posebnih uvjeta za izvršenje ugovora ili dokaz o ispunjavanju uvjeta i zahtjeva koje je potrebno ispuniti sukladno posebnim propisima ili stručnim pravilima, ako su takvi dokazi traženi u pozivu na dostavu ponuda,
· je odbio potpisati ugovor o nabavi ili
· nije dostavio jamstvo za uredno ispunjenje ugovora, ako je zahtijevano u pozivu na dostavu ponuda.

XVI 	ZAHTJEV ZA UVID U DOKUMENTACIJU

Članak 26.

Nakon dostave Odluke o odabiru ili poništenju, na zahtjev ponuditelja koji je zaprimljen najkasnije dan prije isteka roka za izjavljivanje prigovora, Naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju dotičnog postupka putem EOJN RH sustava, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se Naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, a sve sukladno propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti.

Na zahtjev ponuditelja za uvid zaprimljen najkasnije dan prije isteka roka za izjavljivanje prigovora, Naručitelj je obvezan isti uvid omogućiti najkasnije idući radni dan do 16:00 sati.

XVII 	PRAVNA ZAŠTITA

Članak 27.

Na Odluku u postupku jednostavne nabave čija je procijenjena vrijednost veća od 15.000,00 EUR bez PDV-a dopušteno je podnijeti prigovor u pisanom obliku čelniku Naručitelja. 

Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o jednostavnoj nabavi ili projektnog natječaja i koji je pretrpio ili bi mogao pretrpjeti štetu od navodnoga kršenja subjektivnih prava.

Prigovor se izjavljuje čelniku Naručitelja elektroničkim sredstvima komunikacije isključivo putem EOJN RH sustava u roku od 5 (pet) dana od primitka Odluke, a u suprotnom će se prigovor odbaciti.
Prigovor mora sadržavati najmanje: 
· podatke o podnositelju prigovora;
· oznaku postupka jednostavne nabave (evidencijski broj nabave ili broj objave u EOJN RH sustavu);
· odluku Naručitelja protiv koje se prigovor podnosi;
· kratko obrazloženje činjenica i navoda na kojima se prigovor temelji.

Članak 28.
 
Podnositelj prigovora može odustati od prigovora sve do otpreme odluke o prigovoru.

Odustanak od prigovora ne može se opozvati.

Ako podnositelj prigovora odustane od prigovora, odgovorna osoba Naručitelja će obustaviti postupak.

Članak 29.

Čelnik Naručitelja u postupku po prigovoru može:

· obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora,
· odbaciti prigovor koji je nedopušten, nepravodoban, izjavljen od neovlaštene osobe i u kojem nedostaci nisu otklonjeni u za to određenom roku, a po prigovoru se ne može postupiti,
· odbiti prigovor kao neosnovan,
· usvojiti prigovor te poništiti odluku o odabiru, nakon čega će se provesti ponovni postupak pregleda i ocjene ponuda i donijeti nova odluka o odabiru.

Odluka o prigovoru mora biti obrazložena. Odluka o prigovoru dostavlja se objavom u EOJN RH sustavu putem Modula jednostavne nabave.

Protiv odluke o prigovoru žalba nije dopuštena. 

Podnositelju prigovora ne pripada pravo na naknadu troškova u povodu izjavljenog prigovora.

XVIII 	UGOVOR O JEDNOSTAVNOJ NABAVI

Članak 30.

S odabranim ponuditeljem sklapa se ugovor o jednostavnoj nabavi nakon izvršnosti odluke o odabiru.

Ugovorne strane izvršavaju ugovor o nabavi u skladu s uvjetima određenima u pozivu na dostavu ponuda i odabranom ponudom.

Izvršenje ugovora prati i kontrolira služba, odnosno odjel Naručitelja koju čelnik Naručitelja za to ovlasti.

Podaci o izvršenju ugovora dostavljaju se nadležnoj službi, odnosno odjelu Naručitelja radi evidencije u registru ugovora.
XIX 	IZMJENE UGOVORA O JEDNOSTAVNOJ NABAVI

Članak 31.

Naručitelj smije izmijeniti ugovor o jednostavnoj nabavi tijekom njegova trajanja bez provođenja novog postupka jednostavne nabave uz odgovarajuću primjenu članaka 315. – 320. ZJN-a.

Izmjene ugovora o nabavi Naručitelj je obvezan objaviti u registru ugovora u roku od 30 dana od dana izmjene ugovora.

Neovisno o pravilima izmjene ugovora, izmjena ugovora o jednostavnoj nabavi nije dopuštena ako bi rezultirala promjenom cijene koja bi:

· za ugovor o jednostavnoj nabavi kojoj je prethodio postupak predviđen za nabave vrijednosti do 15.000,00 EUR bez PDV-a, prešla vrijednost ugovora od 15.000,00 EUR bez PDV-a,
· za ugovor o jednostavnoj nabavi robe i usluga čija je procijenjena vrijednost nabave bila jednaka ili manja od 25.000,00 EUR bez PDV-a, prešla vrijednost ugovora od 25.000,00 EUR bez PDV-a, a postupak nije proveden javnom objavom u EOJN RH sustavu,
· za ugovor o jednostavnoj nabavi radova čija je procijenjena vrijednost nabave bila jednaka ili manja od 45.000,00 EUR bez PDV-a, prešla vrijednost ugovora od 45.000,00 EUR bez PDV-a, a postupak nije proveden javnom objavom u EOJN RH sustavu,
· u svakom slučaju prešla zakonski prag za primjenu javne nabave.

XX 	PROJEKTNI NATJEČAJ
Članak 32.

Ovaj članak Pravilnika primjenjuje se na:

· projektne natječaje organizirane kao dio postupka koji prethodi postupku dodjele ugovora o jednostavnim nabavama usluga
· projektne natječaje s nagradama ili isplatama sudionicima.

U slučajevima iz stavka 1. točke 1. ovoga članka, procijenjena vrijednost nabave temelji se na procijenjenoj vrijednosti nabave za ugovor o jednostavnoj nabavi usluga, uključujući moguće nagrade ili isplate sudionicima.

U slučajevima iz stavka 1. točke 2. ovoga članka, procijenjena vrijednost nabave temelji se na ukupnom iznosu nagrada i isplata, uključujući procijenjenu vrijednost nabave za ugovor o jednostavnoj nabavi usluga koji bi se poslije mogao sklopiti ako je Naručitelj naveo svoju namjeru da dodijeli takav ugovor u obavijesti o projektnom natječaju.

XXI 	POHRANA DOKUMENTACIJE 

Članak 33.

Svu dokumentaciju nastalu u provedbi postupka jednostavne nabave po ovom Pravilniku Naručitelj je obvezan čuvati najmanje četiri godine od završetka postupka. 

XXII 	ZAVRŠNE ODREDBE

Članak 34.

Ovaj Pravilnik, kao i sve njegove daljnje izmjene i dopune, objavljuje se na internetskim stranicama Naručitelja te se čini dostupnim u EOJN RH sustavu.

Stupanjem na snagu ovog Pravilnika stavlja se izvan snage Pravilnik o provedbi postupaka jednostavne nabave robe, radova i usluga od 21.01.2026. godine.

Postupci jednostavne nabave pokrenuti prije stupanja na snagu ovog Pravilnika dovršit će se prema odredbama Pravilnika koji je bio na snazi u trenutku pokretanja postupka.

Članak 35.

Ovaj Pravilnik stupa na snagu i primjenjuje se od 20.09.2026. godine.

LIBERTAS - DUBROVNIK d.o.o.
član Uprave
Pero Milković

